Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 134/14)

Käesoleva dokumendi avaldamine annab õiguse esitada muutmistaotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Valašský frgál“

ELi nr: PGI-CZ-0805-AM01 – 28.8.2020

KPN ( ) KGT (X)

1. Taotlejate rühm ja õigustatud huvi

Sdružení Valašské lidové tradice (Valahhia rahvatraditsioonide ühing)

Pavla Stoklasová, Velké Karlovice 326 756 06 Velké Karlovice

Tel + 420 736136364

E-post: stoklasova.pavla@seznam.cz

Õigustatud huvi tuleneb sellest, et ühing (taotleja) on nimetusega „Valašský frgál“ hõlmatud toodete seaduslik tootja ja selle nimetuse seaduslik kasutaja ning selle liikmetel on määratletud piirkonnas ettevõtted.

2. Liikmesriik või kolmas riik

Tšehhi Vabariik

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☐ Geograafiline piirkond

☐ Päritolutõendid

☒ Tootmismeetod

☐ Seos piirkonnaga

☐ Märgistus

☐ Muu (täpsustada)

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset dokumenti) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline

5. Muudatus(ed)

I. Toote kirjeldust hõlmavad muudatused

1. muudatus

i. Spetsifikaadi punkti 4.2 esimene lõik a. Esimese lõigu seitsmenda lause järele tuleks lisada kaks järgmist lauset: „Kui kooke turustatakse kohe tarbimiseks, võib neid transportida ka pakendamata kujul, kvaliteedi ja hügieeni tagamiseks sobivates mahutites, tingimusel et kehtivates õigusaktides sätestatud märgistamisnõuded on täidetud. Neid ei tohi ümber pakendada; pärast transportimist on need ette nähtud üksnes otsemüügiks.“ b. Põhjendus: see muudatus vastab tarbijate nõudlusele (turgudel ja laatadel) kohe tarbimiseks müüdavate pakendamata toodete järele ja võimaldab terve „Valašský frgál’i“ koogi kokku panna eri kattega osadest.

ii. Koonddokumendi punkti 3.2 kuues lõik a. Kuuenda lõigu esimest lauset tuleks muuta, lisades „ja kohe tarbimiseks turustamisel“, ning esimese lõigu muudetud esimese lause järele tuleks lisada järgmised kaks uut lauset: „Pakendamata kooke tuleb transportida kvaliteedi ja hügieeni tagamiseks sobivates mahutites ning kehtivates õigusaktides sätestatud märgistamisnõuded peavad olema täidetud. Neid ei tohi ümber pakendada; pärast transportimist on need ette nähtud üksnes otsemüügiks.“ b. Kuuenda lõigu uus sõnastus: „Tootmiskohas ja kohe tarbimiseks turustamisel võib kooke müüa pakendamata kujul. Pakendamata kooke tuleb transportida kvaliteedi ja hügieeni tagamiseks sobivates mahutites ning kehtivates õigusaktides sätestatud märgistamisnõuded peavad olema täidetud. Neid ei tohi ümber pakendada; pärast transportimist on need ette nähtud üksnes otsemüügiks.“ c. Põhjendus: vt I osa, esimene muudatus, ja punkti i alapunkt b, teine muudatus

2. muudatus

i. Spetsifikaadi punkti 4.2 (Omadused) kuues taane ja vastavalt spetsifikaadi punkti 4.5 (Eri katete valmistamismeetodid) kuues lõik, milles käsitletakse mustikakatet a. Kuuendat taanet tuleks muuta, lisades „sama kehtib maasika-, jõhvika- ja metsamarjakatte kohta; omadused vastavad kasutatud marjale“, ja (mustikakatet käsitleva) kuuenda lõigu lõppu tuleks lisada „sama kehtib maasika-, jõhvika- ja metsamarjakatte kohta“. b. Põhjendus: katteks kasutatavate marjade valikut tuleks tarbijate nõudlusest ja toorainete paremast kättesaadavusest lähtuvate uuenduste tulemusena suurendada.

ii. Koonddokumendi punkti 3.2 kolmas lõik ja vastavalt ka koonddokumendi punkti 3.3 kümnes lõik a. Punkti 3.2 kolmanda lõigu esimeses lauses sulgudes olevasse puuviljade ja marjade loetelusse tuleks lisada sõnad „maasikad, jõhvikad, metsamarjad“. b. Punkti 3.3 kümnenda lõigu esimest lauset tuleks muuta, lisades järgmised sõnad: „sama kehtib maasika-, jõhvika- ja metsamarjakatte kohta“. c. Põhjendus: vt I osa, teine muudatus, punkti i alapunkt b.

3. muudatus

i. Spetsifikaadi punkti 4.2 (Koostisosad) esimene lause a. Sõnad „pooleldi jämedateralist“ ja „või peeneteralise, pooleldi jämedateralise ja jämedateralise jahu segu“ tuleks välja jätta. b. Põhjendus: tootjad kasutavad traditsiooniliselt eri tüüpi nisujahu segusid, ilma et see mõjutaks toote lõppomadusi, mistõttu tuleks teave nisujahu tüüpide kohta selguse huvides välja jätta.

ii. Koonddokumendi punkti 3.3 esimene lõik a. Sõnad „pooleldi jämedateralist nisujahu ja/või kolme jahutüübi segu (peeneteraline, pooleldi jämedateraline ja jämedateraline jahu)“ tuleks välja jätta. b. Põhjendus: vt I osa, kolmas muudatus, punkti i alapunkt b.

4. muudatus

i. Spetsifikaadi punkt 4.2 jj a. Sõna „magusaine“ asendatakse seega kogu dokumendis sõnadega „looduslik magusaine (fruktoos)“. b. Põhjendus: terminoloogilise täpsuse ja selguse huvides tuleb ühte toorainet (magusaine liik) kogu dokumendis ühtlustada.

ii. Koonddokumendi punkt 3.3 jj a. Sõna „magusaine“ asendatakse seega kogu dokumendis sõnadega „looduslik magusaine (fruktoos)“. b. Põhjendus: vt I osa, neljas muudatus, punkti i alapunkt b.

5. muudatus

i. Spetsifikaadi punkt 4.2 jj a. Sõnale „munakollased“ peaks kogu dokumendis järgnema sõnad „või terved munad“. b. Põhjendus: arvestades kehtivast spetsifikaadist tulenevaid erinevusi üksiktootjate perekonnaretseptides ei saa tervete munade kasutamist – mis on küll suhteliselt haruldane – välistada, sest nende kasutamine ei muuda toote lõppomadusi.

ii. Koonddokumendi punkt 3.3 jj a. Sõnale „munakollased“ peaks kogu dokumendis järgnema sõnad „või terved munad“. b. Põhjendus: vt I osa, viies muudatus, punkti i alapunkt b.

6. muudatus

i. Spetsifikaadi punkti 4.2 (Koostisosad) esimene lause a. Sõnad „puuviljamahla (sidrun, õun, pirn)“ tuleks paigutada ümber teise kohta, lisades esimese lause järele uue lause järgmises sõnastuses: „Lisada võib puuviljamahla (sidrun, õun, pirn).“ b. Põhjendus: et tagada ühtlus punkti „Koostisosad“ esimese lausega tuleb koostisosade loetelu muuta. Lisaks, arvestades kehtivast spetsifikaadist tulenevaid erinevusi üksiktootjate perekonnaretseptides, tuleb muuta puuviljamahla kasutamise eeskirju. Need erinevused tulenevad punkti 4.2 (Koostisosad) viimase lause praegusest sõnastusest.

ii. Koonddokumendi punkti 3.3 esimene lõik a. Sõnad „puuviljamahla (sidrun, õun, pirn)“ tuleks paigutada ümber teise kohta, lisades esimese lause järele uue lause järgmises sõnastuses: „Lisada võib puuviljamahla (sidrun, õun, pirn).“ b. Põhjendus: vt I osa, kuues muudatus, punkti i alapunkt b.

7. muudatus

i. Spetsifikaadi punktis 4.2 (Koostisosad) a. Sõnad „taina kogukaal“ tuleks selles lõigus läbivalt asendada sõnadega „jahu kogukaal“. b. Põhjendus: pärast geograafilise tähise registreerimist avastati taina valmistamiseks kasutatavate toorainete osakaalude range kontrollimise käigus vormiline viga, mis seisnes taina valmistamiseks kasutatavate toorainete osakaalude ekslikus märkimises taina lõppkaalu põhjal. Need tuleks tegelikult märkida jahu kaalu põhjal. Toorainete osakaalud peavad põhinema jahul, muidu ei ole tainas kasutatav.

ii. Koonddokumendi punkti 3.3 teine lõik a. Sõnad „taina kogukaal“ tuleks selles lõigus läbivalt asendada sõnadega „jahu kogukaal“. b. Põhjendus: vt I osa, seitsmes muudatus, punkti i alapunkt b.

II. Tootmismeetodit hõlmavad muudatused

1. muudatus

i. Spetsifikaadi punkti 4.5 esimese lõigu viimane lause a. Esimese lõigu viimase lause järele tuleks lisada kaks järgmist lauset: „Kohe tarbimiseks turustamisel tuleb pakendamata kooke transportida kvaliteedi ja hügieeni tagamiseks sobivates mahutites ning kehtivates õigusaktides sätestatud märgistamisnõuded peavad olema täidetud. Kooke ei tohi ümber pakendada; pärast transportimist on need ette nähtud üksnes otsemüügiks.“ b. Põhjendus: vt I osa, esimene muudatus, punkti i alapunkt b.

2. muudatus

i. Spetsifikaadi punkti 4.5 (Eri katete valmistamismeetodid) kolmas lõik, milles käsitletakse porgandikatet a. Teisele lausele tuleks lisada järgmised sõnad: „või olenevalt kohalikest tavadest üksnes joogivesi“. b. Teine lause peaks nüüd olema sõnastatud järgmiselt: „Lisatakse suhkur või looduslik magusaine ja piim või olenevalt kohalikest tavadest üksnes joogivesi ning segu keedetakse.“ c. Põhjendus: arvestades kehtivast spetsifikaadist tulenevaid erinevusi üksiktootjate perekonnaretseptides tuleb muuta eeskirju, millega reguleeritakse teatavate koostisosade kasutamist seda liiki kattes.

3. muudatus

i. Spetsifikaadi punkti 4.5 (Eri katete valmistamismeetodid) kuues lõik, milles käsitletakse mustikakatet a. Kogu lõik tuleb ümber sõnastada. b. Varasem tekst: „Mustikakate koosneb küpsetamiseks sobivast mustikamoosist ja värsketest, konserveeritud või külmutatud mustikatest, mis puistatakse mustikamoosi peale.“ c. Uus sõnastus (koos käesoleva taotluse osas „Toote kirjeldust hõlmavad muudatused“ esitatud teise muudatusega): „Mustikakate valmistatakse värsketest, konserveeritud või külmutatud mustikatest, mis võidakse puistata küpsetamiseks sobiva moosi peale, ning sama kehtib maasika-, jõhvika- ja metsamarjakatte kohta.“ d. Põhjendus: katteks kasutatavate marjade valikut tuleb tarbijate nõudlusest ja toorainete paremast kättesaadavusest lähtuvate uuenduste tulemusena suurendada. Lisaks, arvestades kehtiva spetsifikaadi kohaseid erinevusi üksiktootjate perekonnaretseptides, mis tulenevad perekondlikest ja kohalikest traditsioonidest ning pagarite ja nende klientide erinevast sotsiaalsest staatusest, on vaja seda liiki katet käsitlevaid eeskirju muuta.

4. muudatus

i. Spetsifikaadi punkti 4.5 (Eri katete valmistamismeetodid) seitsmes lõik, milles käsitletakse aprikoosikatet a. Kogu lõik tuleb ümber sõnastada. b. Uus sõnastus: „Aprikoosikate valmistatakse väiksemateks tükkideks lõigatud värsketest, konserveeritud või külmutatud aprikoosidest, mis võidakse puistata küpsetamiseks sobiva moosi peale.“ c. Põhjendus: vt II osa, kolmas muudatus, punkti i alapunkt d.

5. muudatus

i. Spetsifikaadi punkti 4.5 (Eri katete valmistamismeetodid) üheteistkümnes lõik, milles käsitletakse porgandikatet a. Teise lause sõna „lisatakse“ tuleks asendada sõnadega „lisada võib“. b. Põhjendus: arvestades kehtivast spetsifikaadist tulenevaid erinevusi üksiktootjate perekonnaretseptides, on vaja seda liiki katet käsitlevaid eeskirju muuta. Need erinevused tulenevad punkti 4.2 (Koostisosad) viimase lause praegusest sõnastusest.

ii. Koonddokumendi punkti 3.3 viieteistkümnes lõik a. Sõna „mooniseemned“ tuleks ümber paigutada, lisades viieteistkümnenda lõigu lõppu järgmised sõnad: „lisada võib mooniseemneid“. b. Uus sõnastus: „Porgandikate: värsked porgandid, peedisuhkur või looduslik magusaine, vanillisuhkur, või/taimerasv/taimeõli, peeneteraline nisujahu, joogivesi, jahvatatud kaneel, sool; lisada võib mooniseemneid.“ c. Põhjendus: vt I osa, viies muudatus, punkti i alapunkt b.

III. Redaktsioonilised muudatused

1. muudatus

Kooskõlas koonddokumendi uue vormiga muudeti koonddokumendi punkti 5, eemaldades dubleeritud teabe ja täpsustades kogu teksti vastavalt uuele vormile. Tegemist on üksnes vormilise muudatusega; spetsifikaat ei muutu.

2. muudatus

Kooskõlas õigusaktide muudatustega tuleb koonddokumendi numeratsioon viia vastavusse kehtiva vormiga.

3. muudatus

Spetsifikaadi punktis 2 (Rühm) on vaja muuta rühma nime ning kontaktaadressi ja kontaktandmeid.

IV. Üksnes koonddokumenti hõlmavad muudatused

1. muudatus

Koonddokumendi punkt 3 (Tootmise erietapid, mis peavad toimuma määratletud geograafilises piirkonnas)

a. Esimesse lausesse tuleks lisada sõnad „tükkideks lõikamise“.

b. Uus sõnastus: „Selleks et tagada toote kvaliteet ja pidada kinni hügieeninõuetest, peavad kõik tootmisetapid alates taina valmistamisest (kasutatava meetodi tõttu ei tohi tootmisetappide vahel olla viivitusi, kuna tainas sisaldab pärmi) ja koogi katmisest kuni küpsetamise ning sellele järgneva tükkideks lõikamise ja pakendamiseni toimuma määratletud geograafilises piirkonnas.“

c. Põhjendus: täpsustust on vaja märkimisväärse ebaselguse kõrvaldamiseks, sest kookide käitlemise loogiline järjekord muudab tükkideks lõikamist puudutava teabe kookide tootmise üldise protsessi määratlemisel oluliseks, mis on kooskõlas punkti 4.5 esimese lõigu neljateistkümnenda lausega.

2. muudatus

Koonddokumendi punkt 3 (Erieeskirjad viilutamise, riivimise, pakendamise jm kohta)

a. Lisada tuleks järgmine lause: „Kohe tarbimiseks võib kooke müüa pakendamata kujul.“

b. Põhjendus: muudatus tuleb teha spetsifikaadi punkti 4.2 esimese lõigu seitsmenda lause sõnastuse ja käesoleva taotluse I osas esitatud esimese muudatuse pärast.

KOONDDOKUMENT

„VALAŠSKÝ FRGÁL“

ELi nr: PGI-CZ-0805-AM01 – 28.8.2020

KPN ( ) KGT (X)

1. [KPN või KGT] nimetus(ed)

„Valašský frgál“

2. Liikmesriik või kolmas riik

Tšehhi Vabariik

3. Põllumajandustoote või toidu kirjeldus

3.1. Toote liik (XI lisa alusel)

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Ümmargune kook läbimõõduga 30–32 cm. Seda kooki (kõnekeeles tuntud ka kui vdolek, pecák või lopaťák) valmistatakse õhukesest pärmitainast ja kaetakse mitmesuguste katetega.

Küpsetamisel omandab kook kuldse värvuse, samal ajal kui katte värvus sõltub kasutatud toormaterjalist. Kook kaetakse heleda puruga, millele võib puistada purustatud piparkooke, jahvatatud kaneeli ja suhkrut ning niristada sulavõid.

Katteks kasutatakse pirne, kohupiima, mooniseemneid, kreegipüreed, puuvilju ja marju (kreegid, õunad, mustikad, aprikoosid, maasikad, jõhvikad, metsamarjad), pähkleid, kapsast (värske või hapukapsas), porgandit ja nuikapsast. Kate moodustab kogu tootest ligikaudu 42–48 %.

Kook asetatakse ümmargusele pappalusele ja pakendatakse siis tavaliselt termokahanevasse või turul kasutatavasse muud liiki toidukilesse. Koogi võib pakendada ka papist, plastist või puidust karpi või pärgamentpaberisse.

Pakendi tüübid: terve kook 600–700 g; pool kooki 300–350 g; veerand kooki 150–175 g.

Tootmiskohas ja kohe tarbimiseks turustamisel võib kooke müüa pakendamata kujul. Pakendamata kooke tuleb transportida kvaliteedi ja hügieeni tagamiseks sobivates mahutites ning kehtivates õigusaktides sätestatud märgistamisnõuded peavad olema täidetud. Neid ei tohi ümber pakendada, pärast transportimist on need ette nähtud üksnes otsemüügiks.

Toodet „Valašský frgál“ võib turustada ka külmutatult. Külmutamine ei muuda toote omadusi. Toode asetatakse külmkambrisse juba pakendatult. Külmutatud toodet võib säilitada temperatuuril –18 °C või alla selle üheksa kuud. Kook on soovitatav ära süüa 24 tunni jooksul pärast ülessulatamist. Vajalik teave säilivusaja ja säilitamistingimuste kohta esitatakse pakendil.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Taina valmistamisel kasutatakse järgmisi tooraineid: nisujahu, peedisuhkur või looduslik magusaine (fruktoos), taimerasv või taimeõli või sulatatud searasv või siis või, pastöriseeritud või toored munakollased või terved munad, piimapulber või rõõsk piim või joogivesi, pagaripärm ja sool; toote värskuse tagamiseks on tänapäeval lubatud lisada tainale ka jahuparandajat. Lisada võib puuviljamahla (sidrun, õun, pirn).

Peamine koostisosa on jahu; teiste koostisosade puhul tuleb kinni pidada järgmistest kaalupiirangutest: rasvaine (taimerasv või -õli või sulatatud searasv või siis või): vähemalt 20 % jahu kogukaalust; suhkur või looduslik magusaine (fruktoos): vähemalt 10 % jahu kogukaalust (loodusliku magusaine kasutamise korral sõltub kasutatav kogus selle magususest); munakollased või terved munad: vähemalt 5 % jahu kogukaalust. Puuviljamahla, pärmi, soola ja muude maitset andvate toorainete kogus sõltub konkreetse tootja kasutatavast retseptist.

Kate peab moodustama ligikaudu 42–48 % „Valašský frgál’i“ koogi küpsetuseelsest kogukaalust.

Katte valmistamisel kasutatakse järgmisi tooraineid.

Pirnikate: pirnipüree, mis valmistatakse kuivatatud pirnidest, kreegipüreest või puuviljamoosist, kuivatatud õuntest, riivitud piparkookidest, rummiessentsist, jahvatatud tähtaniisist, vanillisuhkrust, joogiveest.

Kohupiimakate: kohupiim, peedisuhkur või looduslik magusaine, pastöriseeritud või toored munakollased või pastöriseeritud või toored terved munad, joogivesi, rosinad, vanillisuhkur või vanillikreem (soovi korral võib lisada ka puuviljamahla), taimeõli, rummiessents, jahvatatud muskaatpähkel, kohupiima stabilisaator, metsamarjad.

Mooniseemnekate: jahvatatud mooniseemned, peedisuhkur või looduslik magusaine, piimapulber või värske piim, joogivesi, taimerasv, peeneteraline nisujahu, vanillisuhkur, rosinad, riivsai, jahvatatud kaneel, rummiessents.

Kreegipüreekate: kreegipüree, vanillisuhkur või looduslik magusaine, joogivesi, rummiessents.

Õunakate: riivitud õunad või õunakompott, peedisuhkur või looduslik magusaine, vanillisuhkur, jahvatatud kaneel, purustatud pähklid, rosinad, joogivesi.

Pähklikate: jahvatatud pähklid (Kreeka pähklid, sarapuupähklid või mõlemad), peedisuhkur või looduslik magusaine, peeneteraline nisujahu, piim, või/taimerasv/taimeõli, riivsai, aprikoosimoos, joogivesi, rosinad, vanillisuhkur, rummiessents.

Porgandikate: värsked porgandid, peedisuhkur või looduslik magusaine, vanillisuhkur, või/taimerasv/taimeõli, peeneteraline nisujahu, joogivesi, jahvatatud kaneel, sool; lisada võib mooniseemneid.

Mustikakate: värsked, konserveeritud või külmutatud mustikad, mustikamoos. Sama kehtib maasika-, jõhvika- ja metsamarjakatte kohta.

Aprikoosikate: värsked, konserveeritud või külmutatud aprikoosid, aprikoosimoos.

Kreegikate: värsked, konserveeritud või külmutatud kreegid, kreegipüree, jahvatatud mooniseemned, peedisuhkur või looduslik magusaine.

Kapsakate: hakitud värske kapsas või hoolikalt läbi loputatud hapukapsas, peedisuhkur või looduslik magusaine, või/taimerasv/taimeõli, peeneteraline nisujahu, joogivesi, jahvatatud must pipar, sool.

Nuikapsakate: värske nuikapsas, peedisuhkur või looduslik magusaine, või/taimerasv/taimeõli, peeneteraline nisujahu, sidruni- või õunamahl, joogivesi, jahvatatud must pipar, värske või kuivatatud petersell, sool.

3.4. Tootmise erietapid, mis peavad toimuma määratletud geograafilises piirkonnas

Selleks et tagada toote kvaliteet ja pidada kinni hügieeninõuetest, peavad kõik tootmisetapid alates taina valmistamisest (kasutatava meetodi tõttu ei tohi tootmisetappide vahel olla viivitusi, kuna tainas sisaldab pärmi) ja koogi katmisest kuni küpsetamise ning sellele järgneva tükkideks lõikamise ja pakendamiseni toimuma määratletud geograafilises piirkonnas. Koogikate ise ei pea ilmtingimata olema toodetud määratletud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Nõue, et toode tuleb tükkideks lõigata ja pakendada otse tootja juures, tuleneb toote iseloomust – tegemist on tootega, mille tarbimisega ei saa viivitada ning selle kvaliteedi säilitamiseks tuleb see tükkideks lõigata ning pakendada tootmispiirkonnas. Valmis, kuid pakendamata toodete transportimine halvendab nende kvaliteeti, tulemuseks on pragunenud või muljutud koogid või hügieeninõuete rikkumine. Lisaks peab toote pakendil olema märgis, millel on esitatud teave tootja, toote koostisosade ja muude kohustuslike üksikasjade kohta, millega tagatakse, et kook on pärit määratletud piirkonnast, ja vajaduse korral võimaldatakse selle kontrollimist. Kohe tarbimiseks võib kooke müüa pakendamata kujul.

3.6. Sellise toote märgistamise erieeskirjad, millele registreeritud nimetus viitab

Kõnealuse toote tootjad peavad esitama toote pakendil selgelt nimetuse „Valašský frgál“. Pakendile lisatakse ka kaitstud geograafilise tähise logo, mille eesmärk on tarbijaid teavitada, võimaldada kontrollorganipoolset kontrolli ja tagada toote jälgitavus. Kui toodet müüakse pakendamata kujul, tuleb müügikohas selgelt viidata, et seal müüakse „Valašský frgál’i“ kooki, ja tuleb järgida kehtivates õigusaktides sätestatud märgistamisnõudeid.

4. Geograafilise piirkonna täpne määratlus

Valahhia, mis on geograafiline piirkond Tšehhi Vabariigi kaguosas. See hõlmab järgmisi ringkondi (idast läände): Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín-Prštné, Zlín-Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov ja Nový Hrozenkov.

5. Seos geograafilise piirkonnaga

Käesolev taotlus põhineb nii toote ainulaadsusel kui ka selle tuntusel Valahhias ja kaugemalgi. Esimesed kirjalikud ülestähendused vdolek’iks või frgál’iks kutsutavate suuremõõduliste kookide kohta on pärit 1826. aastal avaldatud J. H. A Gallaši kroonikast „Bromatologia moravo-rustica“. Selles kirjeldatakse nisu- või rukkijahust valmistatud ning kohupiima, kreegipüree või piirkonnale omastest konserveeritud ja püreestatud kuivatatud pirnidest võidega kaetud kooke, mida valmistatakse üksnes määratletud Valahhia piirkonnas.

„Valašský frgál’i“ kooki valmistatakse vastavalt määratletud piirkonna traditsioonilistele retseptidele, vanim neist on pärit 1826. aastast. Selle konkreetse koogi küpsetamise traditsioon on seotud eelkõige Valahhia piirkonna rahvapidustustega, nagu pulmad, ristsed, jõulud, lihavõtted ja saagikoristuse lõpp. Vaesed pered said seda endale lubada üksnes jõulude ajal. Seevastu jõukamates peredes söödi seda ka pühapäeviti. Koogi läbimõõt on 30–32 cm, sest leivalabidas, millega kook ahju pandi, oli sellise suurusega. Koogi valmistamisel kasutati peamiselt kodus leiduvat toorainet, eelkõige kuivatatud puuvilju, kohupiima, kodus jahvatatud jahu, võid, searasva, linaseemneõli, mune ja piima.

Kõige tuntum on pirnikattega „Valašský frgál“, mille kate valmistatakse kuivatatud pirnidest. Traditsiooniliselt kasvas iga Valahhia majapidamise aias pirnipuu. Pirnisortidest levinuim oli ’Ovesňanka’, mille viljad on küll väikesed, kuid mahlaka ja väga magusa viljalihaga. Kuivatamiseks sobisid ka teised pirnisordid, eelkõige need, mis valmisid sügiskuudel. Neil tuli alati lasta kuni esimeste külmadeni korralikult küpseda. Seejärel lasti tervetel pirnidel aeglaselt kuivada kuivatuskambris, mida köeti puude, eelistatavalt viljapuuhalgudega. Väga oluline oli lasta pirnidel täielikult kuivada ja seejärel hoiti neid pööningul üles riputatud riidekottides. Kuivatatud pirnidest püree ning sellest tehtud katete ja teiste katetega suuremõõduliste kookide valmistamise oskust on sajandite vältel põlvest põlve edasi antud.

„Valašský frgál“ eristub teistest kookidest eelkõige järgmiste omaduste poolest.

Taina valmistamismeetod ja koostis: kõigepealt vispeldatakse kõige vedelamad koostisosad ühtlaseks massiks. Seejärel lisatakse pehmendatud rasvained ja kõik vispeldatakse uuesti ühtlaseks massiks. Alles siis lisatakse kergitusaine ja järk-järgult jahu juurde lisades töödeldakse tainast seni, kuni see omandab ühtlase õhumullidega (tainas sisaldab palju õhku) täidetud kleepumatu konsistentsi.

— Tainas rullitakse laiali ühekäe-tainarulli abil, mis on samuti pärit Valahhiast. Tänu taina omadusele ühtlaselt laiali jaotuda on koogipõhi pärast küpsemist õhuke, kuid tiheda konsistentsiga, pehme ja peene struktuuriga.

— Üht liiki katte kasutamine frgál’i koogil on samuti Valahhiale tüüpiline. See on traditsioon. Ka kirjalikes allikates on märgitud, et ühel frgál’i koogil ei ole kunagi mitut liiki katet. Kõige tüüpilisem kate, mida kasutatakse, on kuivatatud pirnid.

— Teine „Valašský frgál’i“ koogi eripära on selle rohke kate, mis moodustab ligikaudu 42–48 % koogi küpsetamiseelsest kaalust.

19. sajandil jõudis kuuldus kookidest ka kaugesse pealinna Prahasse. Prahas Holešovices 19. sajandi lõpus toimunud üleriigilisel näitusel tutvustati neid koos paljude teiste Valahhia toodetega ja need osutusid väga populaarseteks. „Valašský frgál“ on endiselt tuntud ka tänapäeval (selle kohta võib leida palju teavet internetist, piirkondlikust ja üleriigilisest ajakirjandusest ning turistidele mõeldud infomaterjalidest) ning see on võitnud mitmeid auhindu näitustel ja laatadel (Zlatá Salima 2006 ja 2008, Perla Zlínska 2006, 2007 ja 2008, Trendy 2006, HIT 2006 Moderní obchod, Značka kvality KLASA 2007).

Viide tootespetsifikaadi avaldamisele

https://isdv.upv.cz/doc/vestnik/2021/vestnik_UPV_202108.pdf#page=187

Věstník nr 8, 24.2.2021, lk 187 jj.

(1) ELT L 343, 14.12.2012, lk 1.